b"\n_START_ARTICLE_\nNick Cave\n_START_SECTION_\nMladost in izobrazba\n_START_PARAGRAPH_\nNick Cave se je rodil v mestecu Warracknabeal v zvezni dr\xc5\xbeavi Viktorija (Avstralija) materi Dawn in o\xc4\x8detu Colinu Caveu. Ima dva brata, Tima (1952) in Petra (1954), ter sestro Julie (1959). Kot otrok je najprej \xc5\xbeivel v Warracknabealu, nato pa v Wangaratti na pode\xc5\xbeelju Viktorije. Njegov o\xc4\x8de je bil u\xc4\x8ditelj angle\xc5\xa1\xc4\x8dine, upravnik in ljubitelj literature, mati pa knji\xc5\xbeni\xc4\x8darka. Njegov dedek, Frank J. Cave, je bil pomemben radijski urednik in producent dokumentarnih filmov._NEWLINE_Cave je bil vzgajan v anglikanskem duhu in je tudi pel v de\xc5\xa1kem cerkvenem zboru v katedrali Wanganatta. Kmalu je zasovra\xc5\xbeil zadr\xc5\xbeanost malome\xc5\xa1\xc4\x8danske Avstralije. Mnogokrat se je zna\xc5\xa1el v konfliktu s \xc5\xa1olsko avtoriteto, zato sta ga star\xc5\xa1a leta 1970 poslala v internat klasi\xc4\x8dne gimnazije Caulfield v Melbournu. Cave se je pridru\xc5\xbeil \xc5\xa1olskemu zboru pod vodstvom zborovodje Normana Kaya. Doma je imel klavir, kar mu je kasneje zelo koristilo. Naslednjega leta je postal \xc2\xbbdnevni fant\xc2\xab, ko se je z dru\xc5\xbeino preselil v Murrumbeeno, predmestje Melbourna. Ko mu je bilo 19 let, je njegov o\xc4\x8de umrl v prometni nesre\xc4\x8di._NEWLINE_Po srednji \xc5\xa1oli (1976) je Cave \xc5\xa1tudiral slikarstvo na Tehnolo\xc5\xa1kem in\xc5\xa1titutu Caulfield (ki se zdaj imenuje Univerza Monash, Caulfield Campus), a je prenehal \xc5\xbee naslednje leto, da bi se posvetil glasbi. V tem \xc4\x8dasu je za\xc4\x8del jemati heroin. 28. marca 2008 je na tej univerzi prejel \xc4\x8dastni naziv doktorja prava.\n_START_SECTION_\nZgodnja leta in The Birthday Party (1973\xe2\x80\x931984)\n_START_PARAGRAPH_\nLeta 1973 je Cave s so\xc5\xa1olci na klasi\xc4\x8dni gimnaziji Caulfield Mickom Harveyjem (kitara), Tracyjem Pewom (bas kitara) in Phillom Calvertom (bobni) ustanovil skupino, kjer je deloval kot pevec. Njihov repertoar je obsegal proto-punk verzije pesmi glasbenikov in skupin, kot so: Lou Reed, David Bowie, Alice Cooper, Roxy Music in Alex Harvey. Leta 1977 so po kon\xc4\x8dani \xc5\xa1oli izbrali ime The Boys Next Door in za\xc4\x8deli igrati ve\xc4\x8dinoma izvirne skladbe. Kitarist in pisec besedil Rowland S. Howard se je skupini pridru\xc5\xbeil leta 1978. Od leta 1977 do razpada skupine leta 1984 (v tistem \xc4\x8dasu so \xc5\xbee ustvarjali pod imenom The Birthday Party) se je skupina preizkusila v razli\xc4\x8dnih glasbenih slogih. V poznih 1970. letih so bili del melbournske post-punk glasbene scene. Preden so postali Birthday Party in se preselili v London ter kasneje Zahodni Berlin, so v Avstraliji odigrali mnogo koncertov v \xc5\xbeivo. Dekle in muza Nicka Cavea, Avstralka Anita Lane, je skupaj s skupino od\xc5\xa1la v London._NEWLINE_Birthday Party so kmali postali razvpiti zaradi svojih provokativnih koncertov, na katerih je Cave brcal ob\xc4\x8dinstvo, vre\xc5\xa1\xc4\x8dal, tulil in se metal po odru ob spremljavi bobne\xc4\x8de rock glasbe ter hre\xc5\xa1\xc4\x8danja kitar. Leta 1984, ko je skupina imela \xc5\xbee kultni status ter spremljevalce tako v Avstraliji kot v Evropi, so The Birthday Party razpadli. Howard in Cave zaradi nestrinjanj nista ve\xc4\x8d mogla sodelovati, poleg tega pa sta bila zelo iz\xc4\x8drpana zaradi alkohola in drog.\n_START_SECTION_\nTrenutna glasbena kariera z The Bad Seeds (od leta 1983)\n_START_PARAGRAPH_\nSkupina je s Caveom kot frontmanom in voditeljem izdala \xc5\xa1estnajst studijskih albumov. Njihov zadnji album Skeleton Tree je iz\xc5\xa1el leta 2016, katerega nastanek je zaznamovala osebna tragedija Cavea, ko se je leta 2015 smrtno ponesre\xc4\x8dil njegov 15-letni sin Arthur.\n_START_SECTION_\nSamostojna kariera in Grinderman\n_START_PARAGRAPH_\nPoleg tega, da je koncertiral z Nick Cave and the Bad Seeds, je Cave od 90. let nastopal na 'solo' turnejah, kjer je sam pel in igral klavir, Warren Ellis violino ter harmoniko, spremljali pa so ju razli\xc4\x8dni glasbeniki na bas kitari in bobnih. Trenutni spremljevalni trio so glasbeniki iz The Bad Seeds Martyn P. Casey, Jim Sclavunos in Warren Ellis (ki se jih je prijel vzdevek Mini-Seeds). Leta 2006 je ta razporeditev skupaj s Caveom na elektri\xc4\x8dni kitari nadaljevala samostojne turneje, kjer so preigravali glasbo Bad Seeds._NEWLINE_Marca 2007 je iz\xc5\xa1el album z novimi skladbami Caveovega \xc2\xbbsolo\xc2\xab\xc2\xa0kvarteta, ki se zdaj imenuje Grinderman.\n_START_SECTION_\nLiterarna kariera\n_START_PARAGRAPH_\nCave je leta 1988 izdal svojo prvo knjigo, King Ink. King Ink je zbirka pesmi in iger, pri nastanku le-teh pa je Caveu pomagala tudi ameri\xc5\xa1ka pevka, pesnica, pisateljica in igralka Lydia Lunch. Leta 1997 je izdal nadaljevanje, King Ink II, ki vsebuje pesmi, besedila in prepis radijske razprave na BBCju julija leta 1996, \xc2\xbbThe Flesh Made Word\xc2\xab, kjer se je pogovarjal o svojem odnosu do kr\xc5\xa1\xc4\x8danstva._NEWLINE_Med \xc4\x8dasom, ki ga je pre\xc5\xbeivel v Zahodnem Berlinu, je Cave za\xc4\x8del pisati in to se je kasneje razvilo v njegov prvi roman, Ko je oslica zagledala angela (And the Ass Saw the Angel) (1989, slovenski prevod 2011 \xe2\x80\x93 prevedel Andrej Pleterski). Opazna je povezava med temami v knjigi in pesmimi, ki jih je Cave napisal v zadnjih letih skupine Birthday Party ter zgodnjih letih svoje samostojne kariere. Posebej pesem \xc2\xbbSwampland\xc2\xab\xc2\xa0z albuma Mutiny uporablja enake jezikoslovne prvine (npr. 'mah' za 'my' (moj)) in nekatere teme (pripovedovalca preganjajo spomini na dekle Lucy, lovijo ga kot \xc5\xbeival, pribli\xc5\xbeuje se smrti)._NEWLINE_Caveov drugi roman, Smrt Zaj\xc4\x8dija Munra (The Death of Bunny Munro), je iz\xc5\xa1el 8. septembra 2009 pri zalo\xc5\xbebi Harper Collins Books, v slovenskem prevodu Andreja Pleterskega pa leta 2011 pri Zalo\xc5\xbebi Modrijan. Roman pripoveduje zgodbo o trgovskem potniku, obsedenemu s spolnostjo. Knjiga je bila izvorno scenarij, ki ga je Nick Cave pisal za avstralskega re\xc5\xbeiserja Johna Hillcoata.\n_START_SECTION_\nIgranje in pisanje scenarijev\n_START_PARAGRAPH_\nCave se ob\xc4\x8dasno pojavlja tudi v filmih, najopazneje v Ghosts \xe2\x80\xa6 of the Civil Dead iz leta 1989, ki ga je napisal in zre\xc5\xbeiral John Hillcoat. V filmu Johnny Suede (1991) je bil njegov soigralec Brad Pitt. Pojavil se je tudi v priredbi romana pisatelja Rona Hansena, Jesse James in strahopetni Robert Ford (The Assassination of Jesse James by the Coward Robert Ford), kjer odpoje pesem o Jesseju Jamesu. Glasbo za film sta napisala Cave in Warren Ellis._NEWLINE_Cave je napisal tudi scenarij za film Ponudba (The Proposition), ki se odvija v divjini kolonialne Avtralije. Re\xc5\xbeiral ga je John Hillcoat, posnet pa je bil v avstralski zvezni dr\xc5\xbeavi Queensland leta 2004. Premiera je bila oktobra leta 2005. Glasbo za film sta napisala Cave in Warren Ellis._NEWLINE_Cave je posodil svoj glas pripovedovalcu v animiranem filmu The Cat Piano. Dokon\xc4\x8dal je tudi scenarij za nov film, naslovljen The Death of a Ladies Man."